Jasovský, predseda Najvyššieho kontrolného úradu SR, (2012-06-26):
Ďakujem pekne za slovo. Vážená pani predsedajúca, vážená pani podpredsedníčka Národnej rady, pán podpredseda vlády a ministri, pani poslankyne, páni poslanci, Najvyšší kontrolný úrad vypracoval stanovisko k návrhu štátneho záverečného účtu Slovenskej republiky za rok 2011, ktorý je podľa príslušných paragrafov o pravidlách verejnej správy správou o rozpočtovom hospodárení Slovenskej republiky, ktorá obsahuje aj výsledky rozpočtového hospodárenia subjektov verejnej správy za príslušný rozpočtový rok. Stanovisko sa opiera o kontrolné poznatky Najvyššieho kontrolného úradu za rozpočtový rok 2011, údaje a informácie poskytnuté alebo publikované Štátnou pokladnicou, Agentúrou pre riadenie dlhu a likvidity, Štatistickým úradom Slovenskej republiky, Národnou bankou Slovenska a Eurostatom. Najvyšší kontrolný úrad Slovenskej republiky konštatuje, že predložený návrh štátneho záverečného účtu Slovenskej republiky za rok 2011 obsahuje všetky náležitosti v súlade s § 29 ods. 2 zákona o rozpočtových pravidlách verejnej správy. Materiál máte v rukách, je obsiahly. Sú tam stanoviská k ekonomickému vývoju, nebudem čítať, sú v materiáli. Sú stanoviská k rozpočtovej politike vlády Slovenskej republiky, kde napr. konštatujeme, že podľa Najvyššieho kontrolného úradu dosiahnutie úrovne konsolidácie si bude okrem priaznivého makroekonomického vývoja a pokračovania v znižovaní výdavkov verejnej správy, vyžadovať aj sústredenie väčšej pozornosti najmä na príjmovú stránku štátneho rozpočtu, na efektivitu štátnych podnikov, na hospodárenie zdravotníckych zariadení a územnej samosprávy. Tieto tri veci sú aj programom kontrol Najvyššieho kontrolného úradu na obdobie najbližších troch rokov. Takisto je tam stanovisko k príjmom štátneho rozpočtu, kde uvádzame vykonať zmeny v oblasti legislatívnej ako takej. Treba povedať, že na Najvyššom kontrolnom úrade tieto zmeny pripravuje Legislatívna rada Najvyššieho kontrolného úradu. Sú uvedené, hovoria a dotýkajú sa majetkovej zodpovednosti, trestnoprávnej zodpovednosti a pod. Sú tam vážne momenty, ktoré uvádzame. K výdavkom štátneho rozpočtu konštatujeme napríklad, že sme vykonali kontrolu v 14 rozpočtových kapitolách. Konštatujeme, že účtovné a finančné výkazy, ktoré boli zostavené k 31. 12. 2011, neobsahovali významné nesprávnosti a poskytovali verný a pravdivý obraz o skutočnostiach, ktoré sú predmetom účtovníctva a o finančnej situácii účtovných jednotiek. Vykonanými kontrolami, tak ako som to spomínal, správou o výsledkoch kontrolnej činnosti boli zistené najmä porušenia všeobecne záväzných právnych predpisov, najmä v oblasti zákona o účtovníctve, zákona o rozpočtových pravidlách verejnej správy, zákona o správe majetku štátu a najmä zákona o verejnom obstarávaní. Takisto je tu časť, ktorá hovorí o rozpočtových vzťahoch Slovenskej republiky a Európskej únie. Rozdiel, pre zaujímavosť, ktorý medzi celkovým objemom príjmov, ktoré Slovenská republika v roku 2011 z rozpočtu Európskej únie získala, a finančnými prostriedkami, ktoré Slovensko muselo odviesť do rozpočtu, predstavuje sumu 1 336,437 mil. Uvádzam toto číslo preto, že Slovenská republika nečerpá zdroje, a preto na to upozorňujem, pretože očakávania Slovenskej republiky za rok 2011 sa v tomto smere naplnili len na 40,6 %. Je to vážne číslo, pretože celkové čerpanie prostriedkov Európskej únie na operačné programy Národného strategického referenčného rámca v súčasnom programovom období 2007 – 2013 je čerpané len na úroveň 30 %. Je to veľmi vážne číslo. Najvyšší kontrolný úrad v tejto súvislosti konštatuje, že napriek viacerým pozitívnym zmenám súčasný systém implementácie prostriedkov, je stále zložitý a treba ho riešiť, pretože je administratívne náročný a pre rýchle a efektívne čerpanie bude potrebné jeho zjednodušenie, decentralizácia a zvýšenie flexibility a pod. Je tam tiež stanovisko k hospodáreniu obcí a vyšších územných celkov. Takisto som hovoril o týchto problémoch v stanovisku v správe o výkone kontrolného výsledku o kontrolnej činnosti. Konštatujeme, že záverečné účty boli zostavené v súlade so zákonom o rozpočtových pravidlách územnej samosprávy a v súlade s pokynmi Ministerstva financií Slovenskej republiky. Takže záver. Čísla predniesol pán podpredseda vlády a minister financií, nebudem ich teda opakovať. Chcem poznamenať na záver, že kontrolu zistených nedostatkov Najvyšší kontrolný úrad Slovenskej republiky navrhol príslušným kontrolovaným subjektom v súlade s § 13 ods. 2 o Najvyššom kontrolnom úrade Slovenskej republiky odporúčania, ktoré majú zabezpečiť elimináciu nepriaznivého vplyvu zistených nedostatkov pri vynakladaní verejných prostriedkov a prostriedkov Európskej únie. Ďakujem pekne. Myslím, že stačí. Ďakujem.